
DECISIÓ  41/04

Assumpte: Anunci Sunsilk 

1. Els mesos d’agost i setembre de 2004, tres persones formulen una reclamació en relació amb l’anunci esmentat. Les persones reclamants consideren que el contingut de l’anunci és ofensiu i  discriminatori per a les dones i inclou escenes d’assetjament en un àmbit laboral. 

2. Es localitza una emissió de l’anunci objecte de reclamació el 18 d’agost 2004, a les 14.53 hores, a TV3.

3. L’anunci, ambientat en un entorn laboral, representa el primer dia d’incorporació a l’empresa d’una dona jove. En el moment de les presentacions, cadascuna de les persones a les quals és presentada la dona, indistintament del sexe, emet un comentari despectiu sobre els cabells de la dona: ”... la cafeteria no és gran cosa, però és molt millor que els teus cabells”; “com vols que funcioni aquesta màquina amb aquest cabells”; “maca, arregla’t els cabells”, comentaris que la protagonista rep amb cara i posat de sorpresa.

Tot seguit, una veu en off femenina diu: “Les ondes et fan tornar paranoica. Nou Sunsilk, la transformació instantània en un cabells suaus i extremament llisos”. La primera part d’aquesta locució remet al fet que els comentaris despectius sobre els cabells eren producte de la imaginació de la dona i no emesos per les altres persones.

En la darrera escena es mostra la dona, amb els cabells ja allisats i en una actitud alegre, i dos dels homes que, suposadament, havien emès comentaris despectius que se li acosten portant-li tasses de cafè. La dona desa les dues tasses sota un taulell, lloc on ja n’hi ha unes quantes més.

L’última imatge mostra el producte publicitat mentre una veu en off diu: “Nou Sunsilk, allisat fàcil” 

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 29 de setembre de 2004, amb la deliberació prèvia i per majoria, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que l’anunci no conté elements que puguin vulnerar la dignitat de les dones i tampoc no inclou continguts susceptibles de ser considerats actes d’assetjament.

Tot i així, el Consell considera que en l’anunci sí que es recorre a l’ús d’estereotips de gènere. Estereotips que la publicitat hauria d’evitar, de manera general, aplicant les recomanacions que sobre aquesta matèria s’han elaborat des de diferents instàncies tant institucionals com no governamentals.

5. El Consell acorda comunicar aquesta decisió a les persones interessades. 

Barcelona, 29 de setembre de 2004

El president

Francesc Codina i Castillo

